約書院諸友過石洞津檢校隄役
作者：魏了翁
朝代：宋

paragraphs: 天闊山頭頭，江空石齒齒。
清霜肅宇宙，物物露根柢。
是開明年春，萬彙從此始。
人事胡不然，臨流方識水。
斷岸百尺懸，赤子命如寄。
示人亦真切，猶作秦越眎。
我憂不能釋，人謂我俗吏。
吏安能俗人，亦人自俗爾。
神天及遊衍，忠信在參倚。
是間炯然存，精粗莫非事。
况逢道義友，眷眷不余棄。
至理互相發，俗氛安能滓。
夜寒人欲歸，漁火颭清泚。
照我方寸心，悠悠發長喟。